Inizjamed – Is-Sibt, 22 ta' Settembru 2012, 8:00pm – 10:00pm Mużika jazz oriġinali, wirja ta' pittura u letteratura internazzjonali mill-aqwa tradotta għall-Malti minn uħud mill-aqwa kittieba kontemporanji Il-mużiċisti jazz magħrufa Joe Debono u Carlo Muscat se jdoqqu żewġ kompożizzjonijiet oriġinali tagħhom, addattament ta' "Lament" ta' Charles Camilleri, u arranġament ta' "Lanċa Ġejja u Oħra Sejra." Dawn iż-żewġ mużiċisti daqqew flimkien fil-Malta Jazz Festival tal-2012. Carlo Muscat, li huwa perit, idoqq is-sassofonu tenur u qed jistabblixxi ruħu bħala esponent ewlieni tal-jazz f'Malta. Wara għadd ta' snin jistudja ma' Vinnie Vella Snr, Carlo Muscat beda jdoqq f'lokalitajiet differenti, fosthom ma' Dominic Galea, fit-Teatru Manoel. Il-pjanista Joe Debono jitqies bħala waħda mill-aktar vuċijiet individwali fuq il-pjanu u daqq ma' għadd ta' artisti Maltin u barranin. Huwa jgħallem l-improvizzazzjoni tal-jazz fl-iskola nazzjonali tal-mużika Johann Strauss.